প্রথম ছবির পর দেড় বছর অপেক্ষা করতে হয়েছিল। এখন তাঁর কাছে পর পর ছবির প্রস্তাব আসছে। কেরিয়ার, প্রেম, ভবিষ্যৎ পরিকল্পনা নিয়ে খোলামেলা আড্ডায় বনি সেনগুপ্ত।
 
চার বছর হয়ে গেল ইন্ডাস্ট্রিতে। নিজের কেরিয়ারগ্রাফ নিয়ে আপনি সন্তুষ্ট?
আমি জানি, যে আমার কেরিয়ার ধীরে ধীরে এগোচ্ছে। কম ছবি করছি। তবে বছরে ছ’-সাতটা ছবি করতেও চাই না। দু’টো এমন ছবি করতে পারলেই খুশি যেগুলো দর্শকের ভাল লাগবে। সেটা হচ্ছে আশা করি। এমন নয় যে আজে-বাজে প্রযোজনা সংস্থার ছবি করছি। ভাল প্রযোজকদের সঙ্গেই কাজ করছি। তবে যখন শুরু করেছিলাম, সেই সময়ে আমার একটা ধৈর্যের পরীক্ষা হয়েছিল। প্রথম ছবির দে়ড় বছর পর আমার দ্বিতীয় ছবিটা মুক্তি পেয়েছিল। মাঝের সময়টা খুব কঠিন ছিল। কারণ শুরুর দিকে সকলেরই তো মনে হয়, পর পর ছবি করি। সেই জায়গা থেকে এমন একটা জায়গায় পৌঁছতে পেরেছি যখন সব প্রযোজকরাই আমার সঙ্গে কাজ করতে চাইছেন। যেচে ফোন করছেন। সেটা সত্যিই ভাল লাগছে।
 এত প্রযোজকের কাছ থেকে প্রস্তাব পেয়েই তো বিপদে পড়েছিলেন?
(হাসি...) তা আর বলতে! খুব চাপ গিয়েছে! তবে এটাই আমাদের ইন্ডাস্ট্রি। এখানে ছোটখাটো ঝামেলা নিজেদের মধ্যে লেগেই থাকে। দোষটা আমারই ছিল। ‘এসভিএফ’এর কাছেই ব্রেক পেয়েছিলাম। তাদের না জানিয়ে অন্য প্রযোজনা সংস্থার সঙ্গে কাজ করাটা উচিত হয়নি। তবে এখন সেই সব আইনি ঝামেলা মিটে গিয়েছে। এত ছোট ইন্ডাস্ট্রি, এখানে ঝগড়া পুষে রেখে কী লাভ? আমি তো শুধু ‘এসভিএফ’এর সঙ্গেই কাজ করব না। ‘সুরিন্দর’, ‘এসকে’, বাংলাদেশ— সব জায়গাতেই কাজ করতে চাই।
  অনেকে তো বলছেন, আপনার মা ইম্পা’র সদস্য হওয়ায় ঝামেলাটা মিটিয়ে ফেলতে সুবিধা হয়েছে?
যখন ছবি করা শুরু করেছিলাম, তখন কিন্তু মা ‘ইম্পা’র সদস্য ছিল না। ‘পারব না আমি ছাড়তে তোকে’ করে ফেলার পর হয়েছে। আমার ঝগড়া-ঝামেলা ভাল লাগে না। মা আবার খুব ঠান্ডা মাথায় এসব সামলাতে পারে। তাই মাকে বলেছিলাম, এরকম প্রবলেম হচ্ছে, প্লিজ একটু দেখবে। যেহেতু আইনি ঝামেলা অবধি বিষয়টা গড়িয়ে গিয়েছিল, মা সেটা নিজের মতো ডিল করেছে। মা যদি ছেলের জন্য লড়াই করে, তাতে দোষ কোথায় আমি বুঝছি না। তবে এসব নিয়ে যাঁরা কথা বলছেন, বলুন না। আমারই তো নাম হচ্ছে (হাসি...)!!
 

এই বিষয়ে অন্যান্য খবর

কৌশানী নয়, বনির পরের ছবি এই সুন্দরীর সঙ্গে
মধ্যরাতে কৌশানীকে মনের কথাটা বলেই দিলেন বনি!
ভ্যালেন্টাইনস ডে-র আগেই হাত ভেঙে গিয়েছিল, তার পর কী করলেন বনি?


 এখন মায়ের সাহায্য নিচ্ছেন ঠিকই। কিন্তু অনুপ সেনগুপ্তের মতো সফল পরিচালকের ছেলে হয়েও তো বাকি স্টার-কিড’দের মতো ট্রিটমেন্ট পাননি আপনি?
সেই সিদ্ধান্তটা পুরোপুরি আমার বাবা-মায়ের। আমি মিনার্ভা থিয়েটারে ‘ব্ল্যাক কার্টেন’ বলে একটা দলে নাটক করতাম। বাবা বলেছিল, কোনও রকম ইমার্জেন্সি না হলে গাড়ি দেবে না। আমি অটো করে যেতাম। তখন আমার ৯২ কেজি ওজন ছিল। সিনেমায় সুযোগ পাব না, ধরেই নিয়েছিলাম। অনেক সিরিয়ালের জন্য অডিশন দিয়েছি। কিন্তু কোথাও গিয়ে বাবা-মা-দাদু কারও নাম নিতাম না। তা-ও অনেক সময় ওরা জানতে পেরে যেত। সিলেক্টও হয়ে যেতাম। কিন্তু কাজগুলো করিনি। অনুপ সেনগুপ্তের ছেলে হিসেবে আলাদা ট্রিটমেন্ট পাই, সেটা চাইনি। তখন বাবা একদিন বলেছিল, ‘সিরিয়াল নয়, ছবির জন্য পোর্টফোলিও বানাও। কিছুই না হলে তখন দেখব’! আমি তখন জিম করা শুরু করি। অনেক রকম খেলায় যোগ দিই। নিজেকে গ্রুম করে রোগা হয়ে পোর্টফোলিও বানাই। তারপর ‘এসভিএফ’এ জমা দিই। সে সময় আমায় বলা হয়েছিল, আমার বয়স খুবই কম, সময় হলে ডাকা হবে। তারপর ফাইনালি রাজদা (চক্রবর্তী) ‘বরবাদ’এর জন্য 
আমায় ডাকল।
 
নায়ক হয়েও একটা ছবি করার পর রাজকে অ্যাসিস্ট করেছিলেন আপনি।
‘বরবাদ’ করার পর মনে হয়েছিল, টেকনিক্যাল দিকগুলো আমি কিছুই জানি না। কোথায় দাঁড়ালে ক্যামেরা ব্লক করব না, লাইট কোন দিকে হবে, কীভাবে ফ্রেমে ঢুকব— এগুলো অত জানতাম না। তাই রাজদা’কে ‘যোদ্ধা’য় অ্যাসিস্ট করেছিলাম। সেটার পর ব্যাপারগুলো একটু সহজ হয়ে গিয়েছিল। সাধারণত লোকে আগে অ্যাসিস্ট করে তারপর হিরো হতে আসে। আমি উল্টোটা করেছি। কিন্তু আমার মনে হয়েছিল, নিজের ভাল’র জন্যই এটা করা উচিত। যেহেতু বাবা এবং রাজদা’কে অ্যাসিস্ট করেছি, আমার মধ্যে এখনও সেভাবে ওই হিরো-হিরো ভাবটা আসেনি। সেট’এ গেলে এখনও আলাদা চেয়ার চাই না। ট্রলির উপরেই বসে পড়ি। যে যা বলে, শুনে নিই।
 রাতারাতি সুপারস্টার হওয়ার তাড়া নেই আপনার?
তেমন কোনও ইচ্ছে নেই আমার। কারণ সেই সুপারস্টার তো এখন তৈরিই হচ্ছে না। অঙ্কুশ, যশ— যাঁরই ছবি দেখবেন, সেভাবে চলছে না! দর্শকের ভাল লাগছে হয়তো, ব্যবসাও করছে। কিন্তু আগের মতো ব্লকবাস্টার হিট আর কোথায় হয়!
  সেটা তো ভয়ের বিষয়?
তা তো বটেই। কিন্তু সেটা আমাদের মেনে নেওয়া ছাড়া কোনও উপায় নেই। ইন্ডাস্ট্রিটা এরকমই হয়ে গিয়েছে। দর্শকও খুব স্মার্ট হয়ে গিয়েছেন। যা-তা তৈরি করে দিয়ে দিলে হচ্ছে না। ভাল গল্প হলে সেটাই দেখছেন। আমি বিশ্বাস করি, ভাল গল্পের ছবি বাছলে দর্শক আমাকেও নিশ্চয়ই দেখবেন।
  বাণিজ্যিক ছবি না চললেও কিন্তু অনেক অন্য ধারার ছবি বেশ ভাল ব্যবসা করছে। সেগুলোয় অভিনয় করতে ইচ্ছে করে না?
আমি খুবই ভাগ্যবান যে, অন্য ধারার ছবির প্রস্তাবও পেয়েছি। করার ইচ্ছে তো আছে, তবে এই মুহূর্তে নয়। কারণ এখনও আমি অনেক কিছু শিখছি। প্রত্যেক ছবির সঙ্গে আমার জনপ্রিয়তা এবং ফ্যান ফলোয়িং বাড়ছে। এটা যখন আরও বেড়ে যাবে এবং অভিনয়ও আরও পাকা হবে, তখন ঝুঁকিটা নেব। এখনই এসব করলে 
খুব টেনশন নিয়ে কাজটা করতে হবে। 
কী দরকার!
 আপনার পরের ছবি ‘রাজা রানি রাজি’তে ফের ঋত্বিকার সঙ্গে দেখা যাবে। চার বছর পর সেই পুরনো চার্মটা আবার কাজ করবে?
সোশ্যাল মিডিয়ায় এই ছবিটার ট্রেলার বা গান নিয়ে যে রকম ফিডব্যাক পাচ্ছি, মনে তো হয় করবে। চার বছর আগে আমাদের জুটিটা দর্শকের খুব ফ্রেশ লেগেছিল। কারণ তখন লাগাতার শুধু দেব আর জিতের ছবি হতো। তবে তখন আমরা সবে শুরু করেছিলাম। অনেক ভুল-ভ্রান্তি হয়েছিল। তারপর আর একসঙ্গে কাজ করার সুযোগও হয়নি। এবার ফের সুযোগ পেয়ে সেগুলো শুধরানোর চেষ্টা করেছি।
  ট্রেলার দেখে মনে হচ্ছে ছবিটা রম-কম। কমেডি ছবিতে আপনি কতটা স্বচ্ছন্দ?
মাঝে শুধু অ্যাকশন ছবিই হচ্ছিল। এখন আবার রোমান্টিক কমেডি ছবিগুলো দর্শক পছন্দ করছেন। কোনও ছবিই তো এখন সেভাবে চলছে না। তাই এমন কিছু করা উচিত যেগুলো দর্শকের ভাল লাগবে। এই ছবিটা যেমন বেশ রিলেটেব্‌ল। রোজগার না করা পর্যন্ত মেয়ের সঙ্গে বিয়ে দিতে রাজি নয় মেয়ের বাবা। আর সেটা কীভাবে নায়ক করছে, পুরোটাই কমেডির মোড়কে। কমেডি ছবিতে অভিনয় করা আসলে বেশ কঠিন। মানুষকে হাসানো আর কাঁদানো তো খুব সহজ নয়! তবে এর আগে রবিজি’র (কিনাগি) ‘জিও পাগলা’ ছবিটা করেছিলাম। ওটাও কমেডি ছিল। সেই অভিজ্ঞতা থেকেই একটা কনফিডেন্স পেয়েছিলাম। 
 বাংলাদেশে মাহিয়া মাহির সঙ্গে একটা ছবি করলেন। কেমন অভিজ্ঞতা?
ওখানে কাজটা খুবই ভাল হয়। তবে এখনও অনেক টেকনিক্যাল জিনিস ওখানে পৌঁছয়নি। মেকআপ ভ্যান নেই, জিমি জিপ নেই! তবে যা আছে, তা দিয়েও ভালই কাজ করে ওরা। আর নতুন জিনিস নিয়ে কাজ করতে চায় বলেই বোধহয় এ দেশে এসে এত কাজ করছে। ওখানকার মানুষ খুব রিল্যাক্সড। ওদের কাছে অফুরন্ত সময়। একটা শট দেওয়ার পর আমি ঘুমিয়ে পড়তাম (হাসি...)। উঠে দেখতাম পরের শট তখনও রেডি হয়নি! 
  
অন্য নায়িকাদের সঙ্গে অনস্ক্রিন প্রেম করলে কৌশানী কি পজেসিভ হয়ে পড়েন?
হেভি কেস খেয়েছি (হাসি...)! নতুন একটা গান বেড়িয়েছে ঋত্বিকার সঙ্গে। প্রচুর ভিউজ পেয়েছে। সেটার পরই কৌশানী বলেছিল, ‘খুব প্রেম করছ না’! আসলে গানের শ্যুটের সময় আমাদের কোরিওগ্রাফার বলেই যাচ্ছিল, ‘কৌশানী কো ইম্যাজিন করকে রোম্যান্স কর লে’। তখন জানতাম ঝাড় খাব! তবে সেটা বোধহয় একটা পয়েন্ট অবধি যে কোনও মেয়েরই খারাপ লাগবে। কিন্তু কৌশানী খুবই সাপোর্টিভ। ও বোঝে ব্যাপারগুলো। পরের মুহূর্তেই আবার নিজেই টুইট করল গানটা। আসলে আমরা সেলেব হলেও তো আর পাঁচজন মানুষের মতোই। আমার আর কৌশানীর সম্পর্কটা কোনওদিন লুকোইনি। ‘উই আর জাস্ট গুড ফ্রেন্ডস’ বলাটা আমার পোষায় না। সাধারণ কাপ্‌লদের মতোই আমরাও সব সময় নিজেদের ছবি সোশ্যাল মিডিয়ায় পোস্ট করি।
 বছরের শুরুর দিকে কৌশানী একবার পোষাক নিয়ে ট্রোল্‌ড হয়েছিলেন। আপনি সে সময় প্রতিবাদ করেছিলেন।
কোনও বন্ধু হলেও করতাম। সেলিব্রিটি হওয়ার একটা গুরুত্বপূর্ণ অংশ, কোনও বিষয়ে স্ট্যান্ড নেওয়া। সোশ্যাল মিডিয়া সেটা করার ভাল জায়গা। অন্যদের মতো আমি বিশ্বাস করি না যে, সেলেব বলে কারও রিপ্লাই দেব না, কমেন্ট লাইক করব না, বা কোনও বিষয়ে মুখ খুলব না।
  বাবার ছবিতে কাজ করার ইচ্ছে নেই?
ছোট থেকে সেট’এই থাকতাম। কিন্তু তখন বুঝতাম না বাবা কত বড় পরিচালক! আমরা মধ্যবিত্ত পরিবারের মতোই থাকি। কোনওদিনই খুব একটা বৈভব দেখিনি। কিন্তু বড় হয়ে টেকনিশিয়ানদের কথা শুনে বুঝলাম, বাবা কত বড় পরিচালক! এখন তো অবশ্যই বাবার সঙ্গে কাজ করতে চাই।
  
অভিনয় ছাড়া আর কীসে উৎসাহ রয়েছে?
এখনই নয়, তবে তিন-চার বছর পর ইচ্ছে আছে নিজের একটা প্রযোজনা সংস্থা খোলার। বাবার একটা খুব ভাল গল্প রয়েছে। বুম্বাদাকে ভেবেই লেখা। ইচ্ছে আছে ওটা প্রোডিউস করার। মাকে সবাই খুব মেনে চলে। তাই মাকেই প্রযোজনা সংস্থার কন্ট্রোলার রাখব ঠিক করেছি।
  ইন্ডিপেন্ডেন্ট প্রযোজকদের ডিস্ট্রিবিউশন নিয়ে অনেক রকম অসুবিধে হয়। একমাত্র দেবই সেটা নিয়ে লড়ে যাচ্ছেন। সেই জায়গায় দাঁড়িয়ে সাহস পাচ্ছেন কীভাবে?
থ্যাঙ্কফুলি, বাবা-মার দৌলতে আমাদেরও কিছু ডিস্ট্রিবিউটর চেনা রয়েছে। আশা করি, অসুবিধে হবে না। তবে, দেব ইজ ডুয়িং অ্যান এক্সিলেন্ট জব। সত্যি কথা বলতে কী, আমার দেবকে শুরুর দিকে তেমন ভাল লাগত না। ‘চ্যালেঞ্জ’ দেখে যদিও মনে হয়েছিল, হিরো এরকম হওয়া উচিত। তবে যখন থেকে ও এই অন্য রকম ছবিগুলো করার সাহস দেখিয়েছে, আমার ওর প্রতি সম্মান বেড়ে গিয়েছে। যতই লোকে অসুবিধা সৃষ্টি করুক, ও কিন্তু দেখিয়ে দিল, যে অন্য রকম ছবিও 
করা সম্ভব।